钦定古今图书集成/明伦汇编/官常典/第377卷 > 宋
## 钦定古今图书集成/明伦汇编/官常典/第377卷 > 宋

宋太仆寺设卿、少卿、丞，掌车辂、厩牧之政，群牧司鞍
辔库皆统之。

按《宋史职官志》：“太仆寺卿、少卿、丞主簿各一人，掌车
辂厩牧之令。少卿为之贰，丞参领之。国有大礼，供其
辇辂属车，前期戒有司教阅象马。凡仪仗既陈，则巡
视其行列，后妃、亲王、公主、执政官应给车乘者，视品
秩而颁之。总国之马政，籍京都、坊、监、畿甸牧地畜马
之数，谨其饲养，察其治疗，考蕃息损耗之实，而定其”
赏罚焉。死则敛其鬃尾筋革入于官府。凡阅马，差次
其高下，应给赐则如格。岁终钩覆帐籍，以上驾部。若
有事于南北郊，侍中请降舆升辂，则卿授绥。旧置判
寺事一人，以朝官以上充。凡邦国厩牧、车舆之政令，
分隶群牧司、骐骥院、诸坊、监。本寺但掌天子五辂属
车，后妃、王公车辂，给大中小祀羊。元丰《官制》行，始归本寺。分案五，置吏十有八，总局十有二。元祐二年，诏
“外监事令本寺依群牧司旧法施行。应内外马军专
隶太仆，直达枢密院，更不经尚书省及驾部。”三年，诏
省主簿一员。崇宁二年，诏太仆寺依旧制不治外事，
归尚书驾部，应马事上枢密院所隶官司。

车辂院。掌乘舆法物。凡大驾、法驾、小驾供辇辂及奉
引属车，辨其名数与陈列先后之序。

左右骐骥院、左右天驷监，掌国马，别其驽良，以待军
国之用。

鞍辔库应奉御马鞍勒，及以鞯辔给赐臣下。

养象所掌调御驯象。

驼坊、　车营、　致远务，掌分养杂畜，以供负载，般运
牧养。上下监，掌治疗病马及申驹数，有耗失则送皮
剥所。元丰末，废畿内牧马监。元祐初，置左、右天厩坊，
听民间承佃牧地。绍圣元年，依元丰法置孳生监。中
兴后，废太仆寺，并入兵部。

群牧司制置使一人，景德四年置，以枢密使、副为之。
至道三年，罢而复置。使一人，咸平三年置，以两省以
上官充；副使一人，以阁门以上及内侍都知充。都监
二人，以诸司使以上充；判官二人，以京朝官充。掌内
外厩牧之事，周知国马之政，而察其登耗焉。凡受宣
诏、文牒，则以时下于院、监，大事则制置使同签署，小
事则专遣其副使，都监多不备置判官、都监，每岁更
出诸州巡坊监点，印国马之蕃息者。又有左、右厢提
点，隶本司都勾。押官一人，勾押官一人，押司官一人，
鞍辔库使、副使、监官二人，以诸司副使及三班使臣、
内侍充。掌御马、金玉、鞍勒，及给赐王公群臣、外国使
并国信鞯辔之名物。勾管一人，典五人，掌库十四人。
元丰并入太仆寺。